《沈德远守衢州用林子长通判送行韵》
宋代·袁说友

宦海足风波，汹涌百态动。
更嗟为郡难，一木支桡栋。
利害秦越瘠，谤讟邹鲁哄。
区区美众口，于道竟何用。
一堕怨憎机，玉毁石可贡。
乡来羞染指，负此淮阳重。
公今上柯山，威望压群众。
州横车马冲，吏黠机巧共。
宽猛叹何适，往事成一梦。
利孔百已竭，举手下辄讼。
其难皆如此，要以人折衷。
如公补天子，轻重识抱瓮。
善刀而藏之，游刃真总总。
政成余啸坐，事定略衔控。
人生五马贵，愿公还旧供。
归来佐雄略，一洗潢池弄。
我方烟霞痼，尔若丹霄凤。
傥知下愚贤，应笑臧文仲。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。